Predkladacia správa

Návrh poslankýň Národnej rady Slovenskej republiky Kataríny Tóthovej a Ľudmily Muškovej upravuje zákaz požívania alkoholických nápojov a iných návykových látok osobám mladším ako 17 rokov, sankcie za jeho porušenie a povinnosť pedagogických zamestnancov, poskytovateľov zdravotnej starostlivosti a obecnej polície oznamovať obci porušenie tohto zákazu.
Predmet zákona je riešený v čl. I novelou zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb a v čl. II až IV novelami zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov, zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a zákona Slovenskej národnej rady č. 564/1991 Zb. o obecnej polícii a o zmene a doplnení niektorých zákonov v znení neskorších predpisov.
Z dôvodovej správy k návrhu nie je zrejmý dôvod ustanovenia vekovej hranice 17 rokov. Podľa platného právneho stavu (§ 94 ods. 1 Trestného zákona a § 19 ods. 1 zák. SNR č. 372/1990 Zb. o priestupkoch) je mladistvým osoba do 18 rokov.
Porušenie zákazu nie je v predloženom návrhu označené ako priestupok, je teda  iným správnym deliktom. Takéto riešenie nie je akceptovateľné, pretože pri sankcionovaní fyzických osôb by sa mala vždy skúmať subjektívna stránka, t. j. zavinenie.
V článkoch II až IV návrhu sa novelizujú vyššie citované zákony doplnením oznamovacej povinnosti o porušení zákazu zavedeného v čl. I do zákona NR SR č. 219/1996 Zb. Toto riešenie je v rozpore s prvou zo základných požiadaviek kladených na zákon v legislatívnych pravidlách vlády i Národnej Rady Slovenskej republiky (čl. 4 ods. 1), podľa ktorej má zákon v príslušnej oblasti upraviť všetky spoločenské vzťahy. Navrhovaná povinnosť by sa  mala riešiť doplnením príslušného ustanovenia do zákona NR SR č. 219/1996 Z. z. 
Správne legislatívne riešenie predmetu návrhu predstavuje novela § 30 ods. 1 a 2 zákona SNR č. 372/1990 Zb. o priestupkoch, ktorý ustanovuje skutkové podstaty a sankcie za priestupky na úseku ochrany pred alkoholizmom a inými toxikomániami, a novela § 2 ods. 1 a § 3 zákona NR SR č. 219/1996 Z. z..
Ak by si vláda Slovenskej republiky osvojila názor predkladateliek poslaneckého návrhu zákona o potrebe urýchleného riešenia narastajúceho alkoholizmu mladistvých, uvedené riešenie, ktoré je časovo nenáročné, by mohlo byť v krátkom čase pripravené rezortom zdravotníctva, v pôsobnosti ktorého je ochrana zdravia.
Vzhľadom na uvedené stanovisko nemožno s predloženým poslaneckým návrhom zákona súhlasiť.